Document ID: /roh_data/filtered/swiss_laws_in_ROHinterleaved.jsonl.gz/12763

This text was translated from FR into Rumantsch Grischun.

Le locataire peut sous-louer tout ou partie de la chose avec le consentement du bailleur. Le bailleur ne peut refuser son consentement que:a. si le locataire refuse de lui communiquer les conditions de la sous-location;b. si les conditions de la sous-location, comparées à celles du contrat de bail principal, sont abusives;c. si la sous-location présente pour le bailleur des inconvénients majeurs. Le locataire est garant envers le bailleur que le sous-locataire n’emploiera la chose qu’à l’usage autorisé par le bail principal. Le bailleur peut s’adresser directement au sous-locataire à l’effet de l’y obliger.

Cun il consentiment dal locatur po il locatari dar la chaussa en sutlocaziun, saja quai dal tuttafatg u parzialmain. Il locatur po refusar da dar ses consentiment mo, sche:a. il locatari refusa da dar enconuschent al locatur las cundiziuns da la sutlocaziun;b. las cundiziuns da la sutlocaziun èn abusivas cumpareglià cun talas dal contract da locaziun principal;c. la sutlocaziun chaschuna dischavantatgs essenzials al locatur. Il locatari è responsabel vers il locatur ch’il sutlocatari na dovria la chaussa betg autramain che quai ch’igl è permess ad el sez. Per cuntanscher quai po il locatur sa drizzar directamain al sutlocatari.